Limpopo-boer sterf ná plaasaanvalArgieffoto: Reint Dykema Enkele ure nadat aanvallers op ŉ plaas buite Tzaneen in Limpopo toegeslaan het, is nog ŉ egpaar op ŉ plaas in die Groblersdal-gebied aangeval. Baie min inligting is in dié stadium beskikbaar, aangesien polisiebeamptes steeds op die toneel besig is. Maroela Media verneem ŉ boer en sy vrou is deur die loop van die oggend deur ŉ groep gewapende aanvallers oorval en vasgebind. Die aanvallers het na bewering vuurwapens, kontant en ŉ voertuig geroof voordat hulle op die vlug geslaan het. Daar word beweer dat die boer ŉ hartaanval gekry het terwyl hy en sy vrou steeds vasgemaak was en dat sy hom dus nie kon help nie. Hy is later by ŉ hospitaal dood verklaar. Lt.kol. Moatshe Ngoepe, woordvoerder van die polisie, het aan Maroela Media bevestig dat polisiebeamptes op ŉ toneel in die Groblersdal-gebied is, maar hy kon nie onmiddellik enige verdere inligting verskaf nie. Hou Maroela Media dop vir meer inligting.